5. фебруара десио се масакр на пијаци Маркале, а Ћосић у свој дневник записује: „"Грозан догађај! На сарајевској пијаци Маркале минама из бацача убијено је шездесет осам људи и стотинак рањено. Наравно, оптужени су Срби. Ако би то била истина, Караџић, Младић, Кољевић, Крајишник треба одмах да поднесу оставке, Скупштина Републике Српске да осуди тај злочин и све политичке установе у СР Југославији морају најоштрије да осуде тај масакр цивила у Сарајеву на пијаци. Дошли гладни, устрашени мученици да купе кромпир, лук, неку главицу роткве и цвекле."“ Ћосић зове Гојка Ђога, Милорада Екмечића и Николу Кољевића да провери ову вест, а они га убеђују да иза овог злочина стоје босански муслимани. Два дана касније, Никола Кољевић долази код њега и њих двојица разговарају о будућности српског народа у БиХ. Њих двојица су и надаље остали у телефонском контакту.